Zan yaki 'yan ta'adda da miyagu – Buhari - BBC Hausa
Zan yaki 'yan ta'adda da miyagu – Buhari
http://www.bbc.com/hausa/labarai-40996939
Image caption Shugaba Buhari ya koma gida Najeriya ne a ranar Asabar bayan ya yi doguwar jinya a Landan
A jawabin mai tsawon minti 5.40, shugaban ya yi godiya ga 'yan kasar bisa ga addu'o'in da suka yi masa yayin da shafe kwana 103 yana jinya a birnin Landan.
Ya ku 'yan uwana 'yan Najeriya.
Ina mai matukar godiya ga Allah da kuma daukacin 'yan Najeriya saboda addu'o'in da suka yi mini. Ina farin cikin dawowa gida cikin 'yan uwana maza da mata.
'Yan Najeriya suna tattauna al'amuran da suke faruwa, amma na fahimci cewa wasu daga cikin kalaman da ake yi musamman a kafofin sada zumunta sun ketara iyakar dokokin kasar nan inda suke sanya alamar tambaya game da ci gaba da kasancewarmu a matsayin kasa guda. Wannan wani abu ne na wuce gona da iri.
Hadin kan 'yan Najeriya wani abu ne da aka cimma matsaya a kai. Kuma ba ya bukatar a sake waiwayarsa.
Kowane dan Najeriya yana da 'yancin rayuwa da kuma gudanar da harkokinsa a ko ina a Najeriya ba tare da an yi masa wani shamaki ba.
Na yi amannar cewa dimbin 'yan Najeriya suna da irin wannan tunani.
Yaushe Buhari zai kori 'miyagun' da ke gwamnatinsa?
BBC ta fara yada shirye-shirye a harshen Turancin Buroka
Wajibi ne mu yaki 'yan ta'adda da miyagu kuma mu ga bayansu saboda mu ci gaba da rayuwa cikin zaman lafiya da tsaro.
Wannan ya sa za mu kara kaimi ba kawai a yaki da 'yan Boko Haram ba wadanda suka fito da sabbin hanyoyin kai wa mutanen da ba su ji ba, ba su gani ba hari.
Hakazalika za mu sa kaimi a yaki da masu satar mutane don neman kudin fansa da rikicin Fulani makiyaya da manoma da rikicin kabilanci wanda wasu 'yan siyasa masu munanan manufa suke rura wutarsa. Za mu magance su duka.
A karshe 'yan uwana 'yan Najeriya abin da ya dace yanzu shi ne mu manta da bambance-bambancen da ke tsakaninmu, mu fuskanci wadannan kalubalen da suka shafe mu duka; wato gyara tattalin arziki da bunkasar siyasa da hadin kan kasa, har ila yau, da samar wa 'yan Najeriya dawwamanman zaman lafiya.